Σύμφωνα με πληροφορίες του ΑΠΕ – ΜΠΕ, 33χρονος ντελιβεράς στον Βόλο έχασε τη ζωή του εξαιτίας τροχαίου δυστυχήματος, την ώρα που προσπαθούσε να παραδώσει έγκαιρα την παραγγελία σε πελάτη. Το δυστύχημα συνέβη την Παρασκευή στη διασταύρωση των οδών Κουντουριώτη και Κωνσταντά στον Βόλο, όταν το μηχανάκι του εργαζόμενου συγκρούσθηκε με ένα κλειστό ημιφορτηγάκι που οδηγούσε ένας 26χρονος. Η σύγκρουση ήταν εξαιρετικά σφοδρή και ο 33χρονος εκσφενδονίστηκε πάνω σε κολόνα, με αποτέλεσμα να υποστεί πολλαπλά κατάγματα σε όλο του το σώμα και κυρίως στο κεφάλι, καθώς δεν φορούσε κράνος.

Μεταφέρθηκε άμεσα με ασθενοφόρο του ΕΚΑΒ στο νοσοκομείο, όπου οι γιατροί προσπάθησαν με χειρουργικές επεμβάσεις να τον κρατήσουν στη ζωή, ωστόσο δεν τα κατάφεραν και ο εργαζόμενος πέθανε λίγο μετά τα μεσάνυχτα. Η Τροχαία Βόλου ανέλαβε την προανάκριση, ενώ ο 26χρονος οδηγός του ημιφορτηγού συνελήφθη.

Η Επιτροπή Αγώνα Διανομέων του Συνδικάτου επισιτισμού και τουρισμού, είχε αναφέρει προ ημερών ότι τον τελευταίο ενάμιση χρόνο έχουν πεθάνει 14 εργαζόμενοι, ενώ είχαν καταγγείλει τις απάνθρωπες συνθήκες εργασίας που βιώνουν. «Οι εργοδότες, παραμένουν στο απυρόβλητο, ενώ έχουν την κύρια ευθύνη: μας έχουν ανασφάλιστους ή υποασφαλισμένους, αρνούνται να μας πληρώνουν τις προσαυξήσεις από αργίες, νυχτερινά. Τα τελευταία χρόνια μας κλέβουν κυριολεκτικά τα Δώρα κι όταν διαμαρτυρόμαστε μας ξυλοκοπούν, μας μηνύουν για δυσφήμιση κτλ. Απαιτούν να εργαζόμαστε δεκάωρα/δωδεκάωρα, πολλές φορές χωρίς ρεπό, κάτω υπό αντίξοες καιρικές συνθήκες (χιόνια, βροχές, καύσωνες κτλ), να πηγαίνουμε γρήγορα τις παραγγελίες γιατί λειτουργούν στις περισσότερες περιπτώσεις με λιγότερους διανομείς απ όσους απαιτούνται. Κι όλα αυτά με δικό μας μηχανάκι, βενζίνες, εξοπλισμό κτλ.»